Hallitus yrittää rauhoitella Suomen keskusteluilmapiiriä Turun iskujen jälkimainingeissa.

Ylen useista lähteistä saamien tietojen mukaan kaikkien eduskuntapuolueiden johtajat on kutsuttu pääministerin virka-asunnolle Kesärantaan iltapäivällä. Lisäksi tapaamisessa olisivat Ylen tietojen mukaan paikalla poliisin ja sisäministeriön edustajat.

Turun iskujen jälkeinen keskustelu esimerkiksi terrorismin uhasta ja turvapaikanhakijoiden palautuksista on kuumentunut. Eilen sisäministeri Paula Risikko kuvaili tilannetta Ylen haastattelussa: hän pelkäsi keskustelun ja tilanteiden kärjistymisen vaikuttavan Suomen yhteiskuntarauhaan ja kiristävän suomalaisten keskinäisiä välejä.

Luottamuksellisessa tapaamisessa puoluejohtajat saavat tietoa Turun iskun tutkinnan etenemisestä ja sisäisen turvallisuuden tilasta.